钦定古今图书集成/明伦汇编/官常典/第499卷 > 曹彬
## 钦定古今图书集成/明伦汇编/官常典/第499卷 > 曹彬

按《宋史》本传：“彬字国华，真定灵寿人。父芸，成德军节
度都知兵马使。彬始生周岁，父母以百玩之具罗于
席，观其所取。彬左手持干戈，右手持俎豆，斯须取一
印，他无所视，人皆异之。及长，气质淳厚。汉乾祐中，为
成德军牙将。节帅武行德见其端懿，指谓左右曰：‘此
远大器，非常流也’。”周太祖贵妃张氏，彬从母也。周祖
受禅，召彬归京师，隶世宗帐下，从镇澶渊，补供奉官。
河中都监。蒲帅王仁镐以彬帝戚，尤加礼遇，彬执
礼益恭。公府䜩集端简，终日未尝旁视。仁镐谓从事
曰：“老夫自谓夙夜匪懈，及见监军矜严，始觉己之散
率也。”显德三年，改潼关监军，迁西上阁门使。五年，使
吴越，致命讫即还，私觌之礼，一无所受。吴越人以轻
舟追遗之，至于数四，彬犹不受，既而曰：“吾终拒之，是
近名也。”遂受而籍之以归，悉上送官。世宗强还之，彬
始拜赐，悉以分遗亲旧而不留一钱。出为晋州兵马
都监。一日，与主帅暨宾从还坐于野，会邻道守将走
价驰书来诣，使者素不识彬，潜问人曰：“孰为曹监军？”
有指彬以示之，使人以为绐己，笑曰：“岂有国戚近臣
而衣弋绨袍，坐素胡床者乎？”审视之，方信。迁引进使。
初，太祖典禁旅，彬中立不倚，非公事未尝造门，群居
䜩会，亦所罕预，由是器重焉。建隆二年，自平阳归，召
谓曰：“我畴昔常欲亲汝，汝何敢疏我？”彬顿首谢曰：“臣
为周室近亲，复忝内职，靖恭守位，犹恐获过，安敢妄
有交结？”迁客省使。与王全斌、郭进领骑兵攻河东平
乐县，降其将王超、侯霸荣等千八百人，俘获千馀人。
既而贼将进率兵来援，三战皆败之，遂建平乐为
平晋军。乾德初，改左神武将军。时初克辽州，河东召
契丹兵六万骑来攻平晋，彬与李继勋等大败之于
城下。俄兼枢密承旨。二年冬，伐蜀，诏以刘光毅为归
州行营前军副部署，彬为都监。峡中郡县悉下，诸将
咸欲屠城以逞其欲，彬独申令戢下，所至悦服。上闻，
降诏褒之。两川平，全斌等昼夜宴饮，不恤军事，部下
渔夺无已，蜀人苦之。彬屡请旋师，全斌等不从。俄而
全师雄等构乱，拥众十万，彬复与光毅破之于新繁，
卒平蜀乱。时诸将多取子女玉帛，彬橐中唯图书、衣
衾而已。及还，上尽得其状，以全斌等属吏，谓彬清介
廉谨，授宣徽南院使、义成军节度使。彬入见，辞曰：“征
西将士俱得罪，臣独受赏，恐无以示劝。”上曰：“卿有茂
功，又不矜伐，设有微累，仁赡等岂惜言哉！惩劝国之
常典，可无让。”六年，遣李继勋、党进帅师征太原，命为
前军都监。战洞涡河，斩二千馀级，俘获甚众。开宝二
年，议亲征太原，复命为前军都监，率兵先往，次团柏
谷，降贼将陈廷山。又战城南，薄于壕桥，夺马千馀。及
太祖至，则已分砦四面，而自主其北。六年，进检校太
傅。七年，将伐江南。九月，彬奉诏与李汉琼、田钦祚先
赴荆南，发战舰，潘美率步兵继进。十月，诏以彬为昇
州西南路行营马部军战櫂都部署，分兵由荆南顺
流而东，破峡口砦，进克池州，连克当涂、芜湖二县，驻
军采石矶。十一月，作浮梁，跨大江以济师。十二月，大
破其军于白鹭洲。八年正月，又破其军于新林港。二
月，师进次秦淮，江南水陆十馀万陈于城下，大败之，
俘斩数万计。及浮梁成，吴人出兵来御，破之于白鹭
洲。自三月至八月连破之，进克润州。金陵受围至是
凡三。时吴人樵采路绝，频经败衄。李煜危急，遣其臣
徐铉奉表诣阙，乞缓师，上不之省。先是，大军列三砦，
美居守北偏，图其形势来上。太祖指北砦谓使者曰：
“吴人必夜出兵来寇，尔亟去，令曹彬速成深沟以自
固，无堕其计。”中既成，吴兵果夜来袭，美率所部依新
沟拒之，吴人大败。奏至，上笑曰：“果如此。长围中”，彬每缓师，冀煜归服。十一月，彬又使人谕之曰：“事势如此，
所惜者一城生聚。若能归命，策之上也。”城垂克，彬忽
称疾不视事。诸将皆来问疾，彬曰：“余之疾，非药石所
能愈，惟须诸公诚心自誓，以克城之日不妄杀一人，
则自愈矣。”诸将许诺，共焚香为誓。明日稍愈。又明日
城陷，煜与其臣百馀人诣军门请罪，彬慰安之，待以
宾礼，请煜入宫治装，彬以数骑待宫门外。左右密谓
彬曰：“煜入或不测，奈何？”彬笑曰：“煜素懦无断，既已降，
必不能自引决。”煜之君臣，卒赖保全。自出师至凯旋，
士众畏服，无轻肆者。及入见，刺称奉敕江南干事回，
其谦恭不伐如此。初，彬之总师也，太祖谓曰：“俟克李
煜，当以卿为使相。”副帅潘美预以为贺，彬曰：“不然。夫
是行也，仗天威，遵庙谟，乃能成事，吾何功哉？况使相
极品乎？”美曰：“何谓也？”彬曰：“太原未平尔。”及还，献俘，上
谓曰：“本授卿使相，然刘继元未下，姑少待之。”既闻此
语，美窃视彬，微笑。上觉，遽诘所以，美不敢隐，遂以实
对。上亦大笑，乃赐彬钱二十万。彬退曰：“人生何必使
相，好官亦不过多得钱尔。”未几，拜枢密使、检校太尉、
忠武军节度使。太宗即位，加同平章事，议征太原，召
彬问曰：“周世宗及太祖皆亲征，何以不能克？”彬曰：“世
宗时，史彦超败于石岭关，人情惊扰，故班师。太祖顿
兵甘草地，会岁暑雨，军士多疾，因是中止。”太宗曰：“今
吾欲北征，卿以为何如？”彬曰：“以国家兵甲精锐，翦太
原之孤垒，如摧枯拉朽尔，何为而不可？”太宗意遂决。
太平兴国三年，进检校太师。从征太原，加兼侍中。八
年，为弭德超所诬，罢为太平军节度使。旬馀，上悟其
谮，进封鲁国公，待之愈厚。雍熙三年，诏彬将幽州行
营前军马步水陆之师，与潘美等北伐，分路进讨。三
月，败契丹于固安，破涿州，戎人来援，大破之于城南。
四月，又与米信破契丹于新城，斩首二百级。五月，战
于岐沟关，诸军败绩，退屯易州，临易水而营。上闻，亟
令分屯边城，追诸将归阙。先是，贺令图等言于上曰：
“契丹主少，母后专政，宠幸用事，请乘其衅以取幽、蓟。”
遂遣彬与崔彦进、米信自雄州，田重进趋飞狐，潘美
出雁门，约期齐举。将发，上谓之曰：“潘美之师但先趋
云、应，卿等以十万众声言取幽州，且持重缓行，不得
贪利。彼闻大兵至，必悉众救范阳，不暇援山后矣。”既
而美之师先下寰、朔、云、应等州，重进又取飞狐、灵丘、
蔚州，多得山后要害地。彬亦连下州县，势不振。每奏
至，上已讶彬进军之速。及彬次涿州，旬日食尽，因退
师雄州以援饷馈。上闻之曰：“岂有敌人在前，反退军
以援刍粟，失策之甚也！”急遣使止彬勿前，急引师缘
白沟河与米信军会，按兵养锐，以张西师之势。俟美
等尽略山后地，会重进之师而东，合势以取幽州。时
彬部下诸将闻美及重进累建功，而己握重兵，不能
有所攻取，谋议蜂起。彬不得已，乃复裹粮再往攻涿
州。契丹大众当前，时方炎暑，军士乏困，粮且尽，彬退
军无复行伍，遂为所蹑而败。彬等至，诏鞫于尚书省，
令翰林学士贾黄中等杂治之。彬等具伏违诏失律
之罪。彬责授右骁卫上将军，彦进右武卫上将军，信
右屯卫上将军，馀以次黜。四年，起彬为侍中、武宁军
节度使。淳化五年，徙平卢军节度。真宗即位，复检校
太师、同平章事。数月，召拜枢密使。咸平二年，被疾，上
趣驾临问，手为和药，仍赐白金万两。问以后事，对曰：
“臣无事可言，臣二子材器可取，臣若内举，皆堪为将。”
上问其优劣，对曰：“璨不如玮。”六月，薨，年六十九。上临
哭之恸，对辅臣语及彬必流涕。赠中书令，追封济阳
郡王，谥武惠。且赠其妻高氏韩国夫人，官其亲族、门
客、亲校十馀人。八月，诏彬与赵普配享太祖庙庭。彬
性仁敬和厚，在朝廷未尝忤旨，亦未尝言人过失，伐
二国秋毫无所取。位兼将相，不以等威自异。遇士夫
于涂，必引车避之，不名下吏。每白事，必冠而后见。居
官奉入，给宗族无馀积。平蜀回，太祖从容问官吏善
否，对曰：“军政之外，非臣所闻也。”固问之，唯荐随军转
运使沈伦廉谨可任。为帅。知徐州日，有吏犯罪，既具
案，逾年而后杖之，人莫知其故。彬曰：“吾闻此人新娶
妇，若杖之，其舅姑必以妇为不利，而朝夕笞詈之，使
不能自存，吾故缓其事，然法亦未尝屈焉。”北征之失
律也，赵昌言表请行军法，及昌言自延安还，被劾不
得入见，彬在宥府，为请于上，乃许朝谒。子璨、珝、玮、玹、
𤣱、珣、琮。